Den har haft indflydelse på næsten samtlige dele af danskernes hverdag. Den har tvunget os til at arbejde hjemmefra, begrænse antallet af mennesker, vi ser, og lukket ned for mange store kulturarrangementer. Det er naturligvis coronakrisen, der tales om. Og et andet sted, den også har haft store konsekvenser er på menneskers rejsevaner. Fra den ene dag til den anden blev verden lukket ned for rejser, og rejseniveauet er endnu ikke kommet tilbage til fordums tid. Derfor har rejsebranchen også skulle udvise stor omstillingsparathed. Også i det nordjyske tager et rejsebureau nu konsekvensen af udsigten til et 2021, hvor det forudses, at vi ikke kommer til at rejse, som vi gjorde før corona. Nilles Rejser vil derfor tilbyde coronasikre minikrydstogter i danske farvande. - Danskerne har fået øjnene op for at feriere i eget land, og samtidig er der ikke den samme usikkerhed, når man planlægger ferie i Danmark. Det fortæller administrerende direktør hos Nilles Rejser, Miriam Bisgaard Christiansen. Ifølge hende er der et stort ønske i danskere om at komme ud og opleve verden samtidig med, at trygheden i forbindelse med rejsen er højt prioriteret. Har allerede udvidet rejseprogrammet Og noget tyder på, at danskerne ser frem til en tur med skonnerten Maja (se billedet i toppen af artiklen), for oprindeligt var der kun planlagt seks krydstogter i Limfjorden næste sommer, men på baggrund af den store efterspørgsel, Nilles Rejser har oplevet bliver der nu tilføjet to ekstra togter til næste sommer. - Jeg tror, vi har ramt noget rigtigt med dette initiativ. Sommeren i år har gjort, at danskerne har fået øjnene op for, hvor meget Danmark har at byde på, siger direktøren til TV2 Nord. For Nilles Rejser var det også vigtigt, at de mange gæster på togterne kommer til at bruge penge i de byer, de lægger an i, og hvis man skal med skonnerten Maja, skal man også være klar på at overnatte i de byer, der bliver lagt til i. Der er simpelthen ikke overnatningsfaciliteter til de 50 personer, der vil være til stedet på et enkelt krydstogt. - Der er blevet skabt en bevidsthed i danskerne om, at det er vigtigt at bruge pengene lokalt, og med denne form for krydstogt, kan man både opleve nye steder og lægge sine penge i lokalområderne, siger Miriam Bisgaard Christiansen. Glæder sig til den anden side af corona Derfor er det heller ikke et midlertidigt tiltag, Nilles Rejser nu har åbnet op for. De satser også på, at have minikrydstogter i sommeren 2022. - Vi har jo aldrig stået i en lignende situation før, så vi ved ikke, om folks rejsemønstre har ændret sig permanent, eller om vi bare skal tilbage til 'normalen' igen, siger Miriam Bisgaard Christiansen. Direktøren afslutter med en følelse, vi vel alle snart kender alt for godt. - Hold op, hvor vi glæder os til, at vaccinen kommer, og vi forhåbentligt kan begynde at vende så småt tilbage til normalen igen.

Referat:
På grund af coronakrisen har måden vi rejser på ændret sig markant. Det tager Nilles Rejser nu konsekvensen af, og vil tilbyde krydstogter udelukkende i danske farvande.